ACH..TE BABY
Jak Pónbóczek w raju stworzół chopa,
łod piyrszyj chwili mioł s niym utropa.
Chopu sie mierzło we raju, ckniyło,
łodezwać sie do kogo niy było!
Zaczón zowiścić już małupicóm,
jak przifilowoł samca z samicóm!
Kapnół sie Pónbóg, co chopa boli,
i ulżół zarozki jego niydoli.
Z ziobra Adama gysztel zrychtowoł,
potym go piyknie ugarniyrowoł
i take z tego wyszło Mu cacko,
że chop, bestyjo, z uciechy mlackoł!
Nojprzód mu ukozały sie nogi,
duge łod… plyc do samyj podłogi!
A gładke take były, pieślawe,
że mioł zarozki myśli szpotawe!
Potym łogiby, załokrónglóne,
ciyniutkóm talijom zakóńczóne,
a troszka wyżyj – cuda natury -
nojlepszo tajla babskij figury!
Dwie „gruszki” , sztramske i zofcite,
wosami ino ździebko przikryte.
Zaroz mu na wiyrch wylazły gały
gymba rozdziawiół, cołki skołczały!
Już by jóm grajfnół, już by jóm klepnół,
ło mało wargi sie niy przidepnół!
Już mioł jóm capnóńć swymi gracami,
dyć sie skapowoł, że niy sóm sami!
A że kóńczóła sie już sobota,
Pónbóg dokóńczół swoja robota:
Dorobiół rónczki, dwie, do chalanio,
szwarno gymbulka – jak malowano -
ślypka, co jak gwiozdeczki migały
i zolytniście na chopa blikały.
Zaś na gymbulki sóm środeczek,
doł nosek i gryfnisty dziubeczek!
Dyć ledwo co dziubek tyn łotwarła,
zarozki na chopa sie wydarła!
I łodtónd baby to do sia majóm,
że na nos, chopów, dziub łotwiyrajóm!
Autor:B.Śmigała
lim_Latn szl_Latn szl_Latn szl_Latn szl_Latn pol_Latn ces_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn